Malasaña 32 i Espías con disfraz donen la benvinguda a febrer al cinema Tívoli
2025-07-24

La programació cinematogràfica, en el Tívoli de Burjassot, rep el cap de setmana que donarà la benvinguda al mes de febrer amb dues pel·lícules: una de terror a l’espanyola, “Malasaña 32” i una altra d’animació per a públic familiar, “Espías con disfraz”, la qual torna al cinema local amb una reposició. Al llarg del mes, els espectadors i espectadores de cinema local podran gaudir d’altres estrenes com “Las aventuras del Dr. Dolittle”, “Parásitos”, “Sonic”, “Operación Panda”, “Te quiero, imbécil”, “Volant junts” i “Adú”.

Albert Pintó (Matar a Déu) dirigeix “Malasaña 32”, un film de terror que, contextualitzat a la fi dels 70, presenta a la família Olmedo quan compra un antic pis en el número 32 del carrer Manuela Malasaña de Madrid. Arrere deixen el poble, a la recerca de la prosperitat que sembla oferir-los la capital. Però hi ha una cosa que la família Olmedo no sap: a la casa que han comprat, no estan sols. Alguna cosa que desconeixen posarà en perill les seues vides i hauran de defensar-se perquè sembla ser que el més terrorífic de la ciutat no està fora sinó dins de la seua casa. “Malasaña 32” tindrà les seues projeccions el divendres 31 de gener, a les 19h i a les 22:30h i també el diumenge 2 de febrer, a les 19:30h.

D’altra banda i, en reposició, el diumenge 2 de febrer tornarà a projectar-se, a les 16:30h, “Espías con disfraz”, una pel·lícula d’animació familiar, per a xiquets a partir de 6 anys, que acosta el cinema d’espies al públic infantil. Will Smith i Tom Holland posen veu a l’agent secret més famós del món i al científic que li crea els gadgets, respectivament.

El cap de setmana del 7 i el 9 de febrer, les pel·lícules que arriben al Tívoli són “Parásitos”, nominada a 6 Óscar i Palma d’Or a la millor pel·lícula i “Las aventuras del Dr. Dolittle”, famós personatge que torna a les pantalles de tot el món per a divertir a grans i a menuts.

El divendres 14 i el diumenge 16, el Tívoli estarà copat per la pel·lícula “Sonic”, protagonitzada pel famós personatge de videojoc de l’univers SEGA, mentre que el diumenge 23, el Tívoli acollirà la projecció de les pel·lícules “Operación Panda” i “Te quiero, imbécil”.

Finalment, el cap de setmana de transició entre febrer i març, arribaran les pel·lícules “Volant junts”, en valencià i “Adú”. A partir del 29 de febrer, el cinema Tívoli recupera les projeccions dels dissabtes, suspeses al gener i febrer per la celebració d’actes del calendari faller local.